এমন ছেলে আমাদের আয়তনে কী করে সম্ভব হল! শিশুকাল থেকেই ওর ভিতর এমন-একটা প্রবল অনিয়ম আছে, তাকে কিছুতেই দমন করা গেল না। ঐ বালককে আমাদের ভয় হয়। ঐ আমাদের দুর্লক্ষণ। এই আয়তনের মধ্যে ও কেবল তোমাকেই মানে। তুমি ওকে একটু ভর্ৎসনা করে দিয়ো।’’ পঞ্চক সম্পর্কে উপাচার্য বলেছিলেন আচার্যকে, কিন্তু আচার্য পঞ্চককে অন্য কথা বলেন: ‘‘না না, আদেশ আমার কিছুই নেই। যদি ভুল করতে হয় তবে ভুল করো গে— তুমি ভুল করো গে— আমাদের কথা শুনো না।’’ যে ‘শোণপাংশু-জাতি’র সঙ্গে মেশা অলিখিত বারণ ছিল পঞ্চকের, তাদের সঙ্গে দল পাকিয়েই সে ভিত নড়িয়ে দেয় অচলায়তনের। রবীন্দ্রনাথের এই ‘অচলায়তন’ নাটকটিই আবার মঞ্চস্থ করছে পঞ্চম বৈদিক তাদের এ বার পঁয়ত্রিশ বছর পূর্তির বার্ষিক উৎসবে। (সঙ্গে স্থিরচিত্রে আচার্যের ভূমিকায় বাবু দত্ত রায় ও পঞ্চকের ভূমিকায় অর্পিতা ঘোষ)। অ্যাকাডেমিতে, উৎসবের শেষ দিন ২৬ অগস্ট, সন্ধে ৭টায়। ‘‘এ নাটককে রবীন্দ্রনাথের রাজনৈতিক নাটক বলে মনে করি আমি। আর এই তো সময় এ নাটক পুনরায় অভিনয় করে দর্শককে উজ্জীবিত করে তোলার। যে ভাবে এ দেশের শাসকগোষ্ঠী কড়া নজরদারিতে বেঁধে ফেলতে চাইছে মানুষজনকে, সমাজকে, এখনই তো জানালাগুলি খুলে দেওয়া দরকার, সঙ্কীর্ণতার অচলায়তন ভেঙে বেরিয়ে আসা দরকার।’’ নির্দেশক অর্পিতা ঘোষ এ কথা জানানোর পাশাপাশি খেয়াল করিয়ে দিলেন, উৎসব শুরু ২২ অগস্ট, সে দিন শম্ভু মিত্রের জন্মদিন, ‘‘নাটকের ভিতর দিয়েই তাঁর প্রতি আমাদের শ্রদ্ধাজ্ঞাপন। তিনি আমাদের প্রতিষ্ঠাতা সদস্যও।’’ ১৯৮৩-র ১১ অগস্ট যে ‘নাথবতী অনাথবৎ’ অভিনয়ের মধ্য দিয়ে পঞ্চম বৈদিক-এর যাত্রা শুরু, সে নাটক এ বার পাঠ-অভিনয় করবেন শাঁওলী মিত্র। আছে তাদের আরও দু’টি নাটক, ‘কারুবাসনা’ ও ‘আমোদিত রোদ্দুর’। পাঁচ দিনের এ উৎসবে আছে অনীক-এর ‘বুকঝিম এক ভালবাসা’, হাতিবাগান সঙ্ঘারাম-এর ‘তিন পয়সার পালা’, এবং চেতনা-র ‘ডন: তাকে ভালো লাগে’।